               COMISIA EUROPEANĂ
            Bruxelles, 21.9.2020
            COM(2020) 585 final
            2020/0272(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               EXPUNERE DE MOTIVE

               1.Obiectul propunerii

               Prezenta propunere completează proiectul de decizie de stabilire a poziției care urmează să fie adoptată în numele Uniunii în cadrul celei de a 66-a sesiuni a Comitetului Sistemului armonizat (CSA) al Organizației Mondiale a Vămilor din septembrie 2020, proiect prezentat Consiliului la 21 august 2020 [ COM (2020) 427].

               2.Contextul propunerii

               2.1.Convenția internațională privind Sistemul armonizat de denumire și codificare a mărfurilor

               Convenția internațională privind Sistemul armonizat de denumire și codificare a mărfurilor are ca scop facilitarea comerțului internațional și a colectării, comparării și analizei statisticilor, în special a celor referitoare la comerțul internațional. Convenția include ca anexă Nomenclatura SA, un sistem internațional armonizat care permite țărilor participante să clasifice mărfurile comercializate pe o bază comună, în scopuri vamale. În particular, Nomenclatura SA include descrierea mărfurilor, care apar sub formă de poziții și subpoziții, și codurile numerice aferente, pe baza unui sistem format dintr-un cod de 6 cifre. Nomenclatura SA este revizuită o dată la cinci ani
                  1
               . Ea este aplicată de peste 190 de administrații din întreaga lume; în consecință, peste 98 % din totalul mărfurilor care fac obiectul schimburilor comerciale în lume sunt clasificate în conformitate cu aceasta.

               Acordul a intrat în vigoare la 1 ianuarie 1988.

               Uniunea Europeană și toate statele membre sunt părți la acord
                  2
               .

               2.2.Organizația Mondială a Vămilor (OMV)

               Organizația Mondială a Vămilor (OMV), creată în 1952 sub forma Consiliului de Cooperare Vamală, este un organism interguvernamental independent a cărui misiune este de a spori eficacitatea și eficiența administrațiilor vamale. Aceasta reprezintă 183 de administrații vamale de pe mapamond. Organul de conducere al OMV este Consiliul. Uniunea exercită ad interim drepturi și obligații similare celor acordate membrilor OMV până la intrarea în vigoare a modificării Convenției pentru înființarea unui consiliu de cooperare vamală.

               Organul de conducere al OMV este Consiliul OMV, care se bazează, pentru a-și îndeplini misiunea, pe competențele și abilitățile unui secretariat și ale unei serii de comitete tehnice și consultative.

               Comitetul Sistemului armonizat (CSA) este un comitet tehnic însărcinat cu lucrările pregătitoare legate de Convenția SA. Principalele sarcini ale CSA sunt următoarele:

               ·redactarea de note explicative, avize de clasificare sau alte avize orientative pentru interpretarea Sistemului armonizat și exercitarea altor funcții în legătură cu Sistemul armonizat pe care Consiliul OMV sau părțile contractante le consideră necesare;

               ·elaborarea de recomandări pentru a asigura o interpretare și o aplicare uniformă a textelor juridice referitoare la Sistemul armonizat, inclusiv prin soluționarea litigiilor legate de clasificare dintre părțile contractante, facilitând astfel comerțul;

               ·propunerea de modificări și actualizări ale Sistemului armonizat care să reflecte evoluțiile din domeniul tehnologiei și modificările structurii schimburilor comerciale, precum și alte necesități ale utilizatorilor Sistemului armonizat;

               ·promovarea aplicării pe scară largă a Sistemului armonizat și examinarea întrebărilor generale și a chestiunilor de politică legate de acesta.

               Uniunea și statele sale membre dețin împreună un singur vot în CSA. Deciziile CSA cu privire la aspectele reglementate de această decizie-cadru sunt adoptate cu majoritate simplă.

               În temeiul articolului 8 alineatul (2) din Convenția SA, notele explicative, avizele de clasificare, alte avize privind interpretarea Sistemului armonizat și recomandările care urmăresc să asigure o interpretare și o aplicare uniformă a Sistemului armonizat care au fost redactate în cursul unei sesiuni a CSA sunt considerate aprobate de Consiliul OMV în cazul în care, înainte de sfârșitul celei de-a doua luni de la cea în cursul căreia s-a încheiat sesiunea în care au fost adoptate, niciuna dintre părțile contractante la Convenția SA nu a notificat secretarului general al OMV că solicită trimiterea chestiunii respective spre examinare în fața Consiliului OMV.

               2.3.Actele avute în vedere

               În conformitate cu articolul 6 alineatul (2) din Convenția SA, CSA se întrunește în mod normal de două ori pe an. În practică, reuniunile CSA au loc în martie și în septembrie.

               Decizia propusă se referă la următoarele acte, care sunt examinate și adoptate provizoriu de CSA, sub rezerva aprobării de către Consiliul OMV printr-o „procedură tacită”:

               (a)notele explicative, care clarifică interpretarea notelor, a pozițiilor și a subpozițiilor din Nomenclatura SA,

               (b)avizele de clasificare, care reflectă deciziile luate de CSA în ceea ce privește clasificarea unor produse specifice,

               (c)alte avize și recomandări privind clasificarea mărfurilor în Nomenclatura SA, cum ar fi deciziile de clasificare sau alte orientări adoptate de CSA.

               În conformitate cu articolul 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  3
               , autoritățile vamale ale statelor membre își revocă deciziile referitoare la informațiile tarifare obligatorii (decizii ITO) în cazul în care acestea nu mai sunt compatibile cu interpretarea Nomenclaturii SA în urma deciziilor de clasificare, a avizelor de clasificare sau a modificărilor notelor explicative ale Nomenclaturii Sistemului armonizat, începând cu data publicării comunicării Comisiei în seria „C” a Jurnalului Oficial al Uniunii Europene.

               3.Poziția care urmează să fie adoptată în numele Uniunii

               3.1.Constrângeri de natură practică legate de elaborarea și adoptarea pozițiilor UE

               La fiecare dintre cele două sesiuni anuale ale sale, Comitetul Sistemului armonizat al OMV adoptă avize de clasificare, decizii de clasificare, modificări ale notelor explicative la Sistemul armonizat (NESA) sau alte avize privind interpretarea Sistemului armonizat, precum și recomandări în vederea asigurării unei interpretări uniforme a Sistemului armonizat în conformitate cu Convenția privind Sistemul armonizat.

               Din punct de vedere practic, în mod normal nu există timp suficient pentru ca Uniunea să adopte oficial o poziție în temeiul articolului 218 alineatul (9) din TFUE înainte de fiecare reuniune a CSA. Prin urmare, Comisia a prezentat o propunere de decizie-cadru a Consiliului privind poziția care urmează să fie adoptată în numele Uniunii în cadrul OMV pentru chestiuni legate de Sistemul armonizat
                  4
               , propunere care se află în prezent în dezbaterea Consiliului.

               Cu toate acestea, din cauza pandemiei de COVID-19, Secretariatul OMV a informat că reuniunea din septembrie 2020 va avea loc prin discuții scrise online.

               Deși ordinea de zi a acestei reuniuni nu era încă disponibilă, iar organizarea și formatul discuțiilor nu erau cunoscute, era de așteptat ca punctele de pe ordinea de zi a reuniunii precedente (HSC/65 – martie 2020), care a fost anulată de OMV din cauza pandemiei, să fie incluse pe ordinea de zi a reuniunii din septembrie. În acest scop, a fost pregătit și transmis Consiliului un prim proiect de Decizie a Consiliului [COM(2020) 427].

               OMV a reorganizat datele și ordinea de zi a reuniunii CSA, care se va desfășura online între 28.9 și 30.10 și va acoperi în principal lucrările online ale Subcomitetului pentru revizuire al OMV care s-au încheiat la 21 august și câteva puncte deja incluse în primul proiect de decizie transmis Consiliului, în timp ce toate celelalte puncte din acest prim proiect de decizie sunt amânate pentru o sesiune ulterioară a CSA. Având în vedere numărul de puncte în privința cărora CSA va fi invitat să ia o decizie în cadrul acestei reuniuni și efectele juridice obligatorii ale acestora asupra dreptului Uniunii, se consideră că este necesară o a doua decizie a Consiliului în temeiul articolului 218 alineatul (9) din TFUE care să o completeze pe prima și să stabilească poziția Uniunii în legătură cu punctele în privința cărora CSA va fi invitat să decidă (și anume, notele explicative, orientările sau alte avize privind interpretarea Sistemului armonizat).

               3.2.Scopul și conținutul propunerii

               Deciziile în cauză elaborate de CSA pot influența în mod decisiv conținutul dreptului Uniunii, și anume Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun, și Nomenclatura combinată (NC) anexată la acesta. Deciziile de clasificare, avizele de clasificare sau modificările notelor explicative la Nomenclatura SA sunt utilizate în sprijinul clasificării prevăzute în regulamentele de punere în aplicare ale Comisiei privind clasificarea anumitor mărfuri în Nomenclatura combinată, în notele explicative la Nomenclatura combinată și în deciziile de clasificare emise de autoritățile vamale ale statelor membre. Autoritățile vamale ale statelor membre au obligația de a-și revoca deciziile de clasificare atunci când acestea nu mai sunt compatibile cu interpretarea Nomenclaturii SA ce decurge din aceste decizii de clasificare, avize de clasificare sau modificări ale notelor explicative ale Sistemului armonizat.

               Prin urmare, este oportun ca poziția care urmează să fie adoptată în numele Uniunii în cadrul OMV să fie stabilită printr-o decizie a Consiliului adoptată în temeiul articolului 218 alineatul (9) din TFUE, pe baza unei propuneri a Comisiei.

               Stabilirea acestor poziții a fost ghidată de criteriile generale definite de Convenția SA (regulile generale pentru interpretarea SA) și de caracteristicile și proprietățile obiective ale mărfurilor.

               Decizia propusă vizează exprimarea poziției Uniunii cu privire la clasificarea mărfurilor în Nomenclatura SA. Aceasta urmărește, de asemenea, exprimarea unei poziții în ceea ce privește avizele de clasificare și notele explicative ale SA elaborate de CSA.

               Experții tehnici din statele membre au fost consultați în cadrul Grupului de experți în domeniul vamal în perioada 2-7 septembrie 2020. Concluziile acestui grup sunt în concordanță cu pozițiile propuse, care sunt prezentate în anexa la proiectul de propunere de decizie a Consiliului.

               Poziția propusă a UE este totodată în concordanță cu politica vamală stabilită și cu jurisprudența Curții de Justiție a Uniunii Europene în materie de clasificare a mărfurilor la import în funcție de caracteristicile și proprietățile lor obiective.

               Poziția propusă este necesară pentru ca UE să poată exprima o poziție în cadrul următoarei reuniuni a CSA.

               4.Temei juridic

               4.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  5
               .

               Prin urmare, temeiul juridic procedural pentru decizia propusă de stabilire a poziției care urmează să fie adoptată în numele Uniunii în cadrul OMV cu privire la adoptarea de note explicative, avize de clasificare sau alte avize orientative pentru interpretarea SA în temeiul Convenției SA este articolul 218 alineatul (9) din TFUE.

               4.2.Aplicarea la cazul în discuție

               Comitetul Sistemului armonizat și Consiliul OMV sunt organisme înființate printr-un acord, și anume Convenția internațională privind Sistemul armonizat de denumire și codificare a mărfurilor.

               Actele pe care trebuie să le redacteze CSA sunt acte cu efecte juridice. Odată aprobate de Consiliul OMV, actele avute în vedere pot influența în mod decisiv conținutul legislației UE, și anume anexa 1 la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun. Acest lucru se datorează faptului că articolul 34 alineatul (7) litera (a) punctul (iii) din Codul vamal al Uniunii
                  6
                prevede că „[a]utoritățile vamale revocă deciziile ITO
                  7
                [...] în cazul în care nu mai sunt compatibile cu interpretarea [...] decurgând din […] deciziile de clasificare, avizele de clasificare sau modificări ale notelor explicative ale Nomenclaturii Sistemului armonizat de denumire și codificare a mărfurilor” adoptate de Comitetul SA. În plus, aceste decizii redactate de CSA (decizii de clasificare, avize de clasificare sau modificări ale notelor explicative ale Nomenclaturii SA) sunt utilizate în sprijinul clasificării prevăzute în regulamentele de punere în aplicare ale Comisiei privind clasificarea anumitor mărfuri în Nomenclatura combinată (NC), în notele explicative la NC și în deciziile de clasificare emise de autoritățile vamale ale statelor membre. Actul avut în vedere nu aduce modificări sau completări cadrului instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.3.Temeiul juridic material

               4.3.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.3.2.Aplicarea la cazul în discuție

               Întrucât obiectivul principal și conținutul actului avut în vedere sunt legate de Tariful vamal comun, temeiul juridic material al deciziei propuse îl constituie articolul 31, articolul 43 alineatul (2) și articolul 207 alineatul (4) din TFUE.

               4.4.Concluzie

               Temeiul juridic al deciziei propuse trebuie să fie articolul 31, articolul 43 alineatul (2) și articolul 207 alineatul (4) din TFUE, coroborate cu articolul 218 alineatul (9) din TFUE.

               5.Implicații bugetare

               Propunerea nu are implicații asupra bugetului Uniunii Europene.

               6.Publicarea actului avut în vedere

               Nu se aplică

               2020/0272 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 31, articolul 43 alineatul (2) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 87/369/CEE a Consiliului
                  8
               , Uniunea a aprobat Convenția internațională privind Sistemul armonizat de denumire și codificare a mărfurilor și protocolul de modificare a acesteia
                  9
                (Convenția SA), prin care a fost instituit Comitetul Sistemului armonizat (CSA).

               (2)În temeiul articolului 7 alineatul (1) literele b) și c) din Convenția SA, CSA răspunde, printre altele, de redactarea notelor explicative, a avizelor de clasificare, a altor avize privind interpretarea Sistemului armonizat și a recomandărilor pentru a asigura o interpretare și o aplicare uniformă a Sistemului armonizat.

               (3)La sesiunea sa din luna septembrie, Comitetul Sistemului armonizat urmează să decidă cu privire la avize de clasificare, decizii de clasificare, modificări ale notelor explicative la Sistemul armonizat sau alte avize privind interpretarea Sistemului armonizat, precum și la recomandări care vizează asigurarea unei interpretări uniforme a Sistemului armonizat în conformitate cu Convenția privind Sistemul armonizat.

               (4)Este important de reamintit că, în conformitate cu jurisprudența constantă a Curții de Justiție a Uniunii Europene, în interesul securității juridice și al facilității controalelor, criteriul decisiv pentru clasificarea mărfurilor în scopuri vamale trebuie căutat, în general, în caracteristicile și în proprietățile lor obiective, astfel cum sunt definite în textul poziției corespunzătoare din nomenclatura vamală și în notele de secțiune și de capitol aferente.

               (5)În ceea ce privește avizele de clasificare, deciziile de clasificare, modificările notelor explicative ale Sistemului armonizat sau alte avize privind interpretarea Sistemului armonizat și recomandările în vederea asigurării unei interpretări uniforme a Sistemului armonizat în conformitate cu Convenția privind Sistemul armonizat, este oportun să se stabilească poziția care urmează să fie adoptată în numele Uniunii, întrucât, odată aprobate, avizele de clasificare, anumite decizii de clasificare și modificările notelor explicative ale Sistemului armonizat vor fi publicate în comunicarea Comisiei în temeiul articolului 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului din 9 octombrie 2013 și vor deveni aplicabile în toate statele membre. Poziția va fi exprimată în cadrul Comitetului Sistemului armonizat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește aprobarea unor note explicative, avize de clasificare sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat este prevăzută în anexă.

               Articolul 2

               Reprezentanții Uniunii pot conveni asupra unor modificări tehnice minore ale poziției menționate la articolul 1, fără a fi necesară o altă decizie a Consiliului.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        De când a fost introdusă, în 1988, Nomenclatura SA a fost revizuită de șase ori. Aceste revizuiri au intrat în vigoare în 1996, 2002, 2007, 2012 și 2017. Cea de a șasea revizuire va intra în vigoare în 2022.

                     (2)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (3)

                        JO L 269, 10.10.2013, p. 1.

                     (4)

                        COM(2020)196.

                     (5)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61-64.

                     (6)

                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii, JOUE L 269 din 10.10.2013, p. 1.

                     (7)

                        Informații tarifare obligatorii: decizii de clasificare adresate în prealabil de administrațiile vamale operatorilor economici, pentru a asigura securitatea juridică cu privire la clasificarea și la tratamentul tarifar aplicabil mărfurilor importate sau exportate.

                     (8)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (9)

                        JO L 198, 20.7.1987, p. 3.

    ---documentbreak---

               COMISIA EUROPEANĂ
            Bruxelles, 21.9.2020
            COM(2020) 585 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               ANEXĂ

               Prezenta anexă completează anexa la Decizia ... a Consiliului

               II.2. Elaborarea unor tabele de corespondență între versiunile din 2017 și din 2022 ale Sistemului armonizat (Doc. NC2704, NC2749 și NC2753)

               În ceea ce privește tabelul de corespondență pentru subpozițiile 4407.13 și 4407.14 [amestecuri de molid, pin și brad (S-P-F) și de Tsuga heterophylla și brad (Hem-fir)], Uniunea va susține corespondențele propuse de Secretariatul OMV la punctul 20 din documentul NC2753.

               În ceea ce privește tabelul de corespondență pentru subpoziția 4418.83 (grinzi profil H), Uniunea va susține corespondențele propuse de Japonia la punctul 14 din documentul NC2753.

               În ceea ce privește tabelul de corespondență pentru subpoziția 7019.71 (voaluri/straturi subțiri din fibre de sticlă), Uniunea constată că singurul transfer din SA2017 ar fi de la subpoziția 7019.32.

               În ceea ce privește tabelul de corespondență pentru subpozițiile 8462.62 și 8462.63 (mașini de forjat), Uniunea va susține păstrarea tuturor subpozițiilor propuse pentru transfer menționate în SA2017, inclusiv cele între paranteze pătrate.

               În ceea ce privește tabelul de corespondență pentru subpoziția 8519.81 (roboți telefonici), Uniunea va susține propunerea Secretariatului OMV de la punctul 26 din documentul NC2704.

               În ceea ce privește tabelul de corespondență pentru subpoziția 8539.51 (LED), Uniunea va susține concluzia Secretariatului OMV de la punctul 24 din același document.

               În ceea ce privește tabelul de corespondență pentru noua subpoziție 8541.51 (traductoare cu semiconductori), Uniunea constată că nu există nicio dovadă a unei clasificări separate a componentelor în versiunea SA2017. Prin urmare, nu este necesar niciun transfer suplimentar.

               În ceea ce privește tabelul de corespondență pentru poziția 88.06 (aeronave fără pilot), Uniunea va susține opțiunea (i) menționată la punctul 25 din documentul NC2704.

               În fine, Uniunea va sprijini corectarea anumitor erori de redactare din proiectele de tabele de corespondență I și II, astfel cum figurează în anexa la documentul NC2753.

               III.4.
                     Clasificarea în SA 2022 a anumitor colecții și specimene pentru colecții care prezintă un interes numismatic (cerere din partea Secretariatului) (Doc. NC2711, NC2754)

               Uniunea ar clasifica cele trei produse la noua subpoziție 9705.31 din SA2022. Uniunea constată faptul că atât Canada, cât și Secretariatul OMV sprijină propunerea Uniunii de eliminare a mențiunii „coins generally known in the trade as ‘ancients’ or ‘ancient coins’” („monede cunoscute în general sub denumirea de « vechi » sau « monede vechi »”) de la punctul (4) al doilea paragraf din noua parte (A) a NESA aferente poziției 97.05.

               III.5.
                     Clasificarea în SA 2022 a cartușelor pentru imprimante 3D (cerere din partea Secretariatului) (Doc. NC2712, NC2755)

               Uniunea va sprijini propunerea de modificare a NESA conform căreia cartușele de imprimantă 3D cu componente electronice sau cu mecanisme mecanice ar trebui clasificate ca părți ale imprimantelor 3D.

               Uniunea ar clasifica produsele prezentate în documentele NC2712 și NC2755 la poziția 84.85 în SA2022, ca părți ale imprimantelor 3D, având în vedere prezența componentelor electronice pentru conectarea la o imprimantă 3D.

               III.7
                     Raportul celei de a 57-a sesiuni a Subcomitetului pentru revizuirea SA (Doc. NR1434)

               III.8.
                     Chestiuni care trebuie decise. (Doc. NC2709)

               (a)Anexele C/4 și D/8 – Modificări ale notelor explicative (SA-2022) (secțiunea VI)

               (b)Anexele C/5, D/9 și D/22 – Modificări ale notelor explicative (SA-2022) (secțiunea VII)

               (c)Anexele C/8 și D/12 – Modificări ale notelor explicative în urma recomandării din 28 iunie 2019 în temeiul articolului 16 (secțiunea XIII)

               (d)Anexele C/13 și D/17 – Modificări ale notelor explicative în urma recomandării din 28 iunie 2019 în temeiul articolului 16 (secțiunea XX)

               (e)Anexele C/14 și D/18 – Posibile modificări ale notelor explicative referitoare la anumite echipamente pentru parcuri de distracții (propunere din partea SUA)

               Uniunea urmează să aprobe toate modificările propuse din documente.

               (f)Anexele C/1 și D/5 – Posibile modificări ale notelor explicative aferente poziției 15.09 în ceea ce privește alte uleiuri de măsline virgine și aferente poziției 15.15 în ceea ce privește exemplele de grăsimi și uleiuri de origine microbiană

               În ceea ce privește NESA aferente poziției 15.09, Uniunea va sprijini propunerea UE (opțiunea 2) și noua propunere din partea Canadei (opțiunea 3). La punctul (D)(2), Uniunea va sprijini utilizarea cuvântului „or” („sau”) (opțiunea 2) în loc de „and/or” („și/sau”).

               În ceea ce privește NESA aferente poziției 15.15, Uniunea va sprijini utilizarea sintagmei „single cell organism” („organism unicelular”) (opțiunea 1) și a cuvântului „or” („sau”) (opțiunea 2) în loc de „and/or” („și/sau”). În exemplele (a) și (b), Uniunea va sprijini utilizarea expresiei „obtained from” („obținut din”) (opțiunea 2).

               (g)Anexele C/3 și D/7 – Posibile modificări ale notelor explicative în ceea ce privește „produsele placebo” și „trusele pentru studii clinice dublu-orb” de la poziția 30.06 (cerere din partea Australiei)

               În ceea ce privește fraza „The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.” („Produsele placebo de la această poziție includ și [vaccinurile de control] [vaccinurile controlate] [vaccinurile care sunt utilizate ca substanțe de control și] care au fost autorizate pentru utilizare în studii clinice recunoscute”), Uniunea nu va sprijini adăugarea acestei fraze la textul de la punctul (12) al NESA aferente poziției 30.06, deoarece nu este clar ce fel de substanțe sunt descrise de aceasta. În cazul în care celelalte părți contractante decid să o adauge, Uniunea va sprijini mențiunea „vaccines which are used as control substances” („vaccinurile care sunt utilizate ca substanțe de control”) (opțiunea 3) sau, dacă este nevoie de flexibilitate, „control vaccines” („vaccinurile de control”) (opțiunea 1).

               În ceea ce privește fraza „[Active ingredients to be trialled can include herbal medicinal products [for therapeutic or prophylactic uses].]” („[Ingredientele active care urmează să fie testate pot include medicamente pe bază de plante [pentru utilizări terapeutice sau profilactice].]”), Uniunea va rămâne flexibilă pentru adăugarea acesteia în text, dar nu va sprijini o listă deschisă de exemple, așa cum a sugerat delegația Statelor Unite.

               (h)Anexele C/6 și D/10 – Modificări ale notelor explicative în urma recomandării din 28 iunie 2019 în temeiul articolului 16 (secțiunea IX)

               Uniunea va sprijini propunerea de adăugare a unor note explicative de subpoziție pentru subpozițiile 4412.41, 4412.42 și 4412.49. Uniunea va solicita ca textul propus să fie analizat mai în profunzime și îmbunătățit pentru a fi aliniat la practicile actuale de clasificare din Uniune (de exemplu, orientarea furnirelor).

               (i)Anexele C/7 și D/11 – Modificări ale notelor explicative în urma recomandării din 28 iunie 2019 în temeiul articolului 16 (secțiunile XI și XII)

               Uniunea va susține adăugarea termenilor „paraseismic wall covering” („tapet anticutremur”) și „geotextiles” („geotextile”) pe lista exemplelor de textile electronice. În textul referitor la „geotextile”, Uniunea va sprijini formularea „a sensor made of fibres or at least being fully integrated in the fibres” („un senzor din fibre sau cel puțin pe deplin integrat în fibre”) (opțiunea 2), așa cum a fost propusă anterior de Uniune.

               Uniunea va susține adoptarea provizorie a textelor aprobate de SCR.

               (j)Anexele C/12 și D/16 – Modificări ale notelor explicative în urma recomandării din 28 iunie 2019 în temeiul articolului 16 (secțiunea XVII)

               Uniunea va susține adăugarea trimiterii la camerele integrate permanent la punctul 3 al NESA aferente poziției 88.06, cu condiția ca avizul de clasificare prin care se clasifică o dronă cu o cameră integrată la poziția 85.25 să fie revizuit și aliniat cu SA2022 și NESA.

               În ceea ce privește punctul 4 al NESA aferente poziției 88.06, Uniunea va sprijini propunerea Chinei, alături de noi criterii tehnice introduse de Uniune (a doua opțiune).

               (k)Anexele C/15 și D/19 – Posibila modificare a notelor explicative de la capitolul 97 în ceea ce privește anumite articole culturale (propunere din partea SUA)

               Uniunea nu sprijină lista de articole menționate ca exemple, deoarece acestea sunt prea specifice și limitate pentru a explica sfera de cuprindere a articolelor care urmează să fie clasificate la subpoziția 9705.10.

               Uniunea constată, de asemenea, că definițiile și exemplele furnizate nu ar oferi claritate cu privire la clasificarea, de exemplu, a „costumelor naționale tradiționale” sau a „automobilelor vechi”.

               (l)Anexele C/16 și D/20 – Modificarea notelor explicative ale RGI (SA 2022)

               Uniunea va sprijini propunerea inițială a Secretariatului OMV [opțiunea 1, utilizarea cuvântului „merely” („simplu”), păstrând flexibilitatea în ceea ce privește expresia „not further worked than” („neprelucrat altfel”)] și va solicita alinierea textelor în limbile engleză și franceză.

               III.9.
                     Posibila modificare a notei explicative aferente poziției 71.04 în legătură cu diamantele sintetice (propunere din partea Procesului Kimberley) (Doc. NC2757)

               Uniunea urmează să aprobe modificările propuse la noul paragraf trei de la poziția 71.04 și crearea unui nou punct (3) al notelor explicative de subpoziție aferente subpoziției 7104.91.

               III.10.
                     Clasificarea unui element de sisteme microelectromecanice (MEMS) în SA 2022 (propunere din partea Secretariatului)

               Uniunea ar clasifica produsul la poziția 85.41.


               COMISIA EUROPEANĂ
            Bruxelles, 22.9.2020
            COM(2020) 576 final
            2020/0263(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, și aplicarea cu titlu provizoriu a Acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, privind aderarea Statului Independent Samoa și a Insulelor Solomon, precum și viitoarele aderări ale altor state insulare din Pacific

               EXPUNERE DE MOTIVE

               1.CONTEXTUL PROPUNERII

               1.1.Motivele și obiectivele propunerii

               Propunerea anexată de decizie a Consiliului constituie instrumentul juridic care permite semnarea și aplicarea cu titlu provizoriu a acordului de modificare a Acordului interimar de parteneriat economic dintre Uniunea Europeană, pe de o parte, și statele din Pacific, pe de altă parte, pe de altă parte, în temeiul articolului 218 alineatul (5) din TFUE.

               La 12 iunie 2002, Consiliul a autorizat Comisia să deschidă negocieri în vederea încheierii unor acorduri de parteneriat economic (APE) cu țările din Africa, zona Caraibilor și Pacific (ACP).

               La 30 iulie 2009, Uniunea a semnat Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte
                  1
                (denumit în continuare „Acordul interimar de parteneriat”), care stabilește un cadru pentru un acord de parteneriat economic.

               Acordul vizează:

               (a)să permită statelor din Pacific să beneficieze de un acces îmbunătățit pe piață oferit de UE;

               (b)să promoveze dezvoltarea durabilă și integrarea progresivă a statelor din Pacific în economia mondială;

               (c)să stabilească o zonă de liber schimb între părți pe baza interesului comun și să îndeplinească acest obiectiv prin liberalizarea progresivă a comerțului într-o manieră conformă cu normele OMC aplicabile și cu principiul asimetriei, luând în considerare necesitățile specifice și limitările de capacitate ale statelor din Pacific în ce privește nivelul și calendarul angajamentelor asumate;

               (d)să instituie proceduri adecvate de soluționare a litigiilor și

               (e)să instituie proceduri instituționale adecvate.

               Acordul interimar de parteneriat este aplicat cu titlu provizoriu între Uniune și Papua-Noua Guinee de la 20 decembrie 2009 și între Uniune și Republica Fiji de la 28 iulie 2014.

               Articolul 80 din Acordul interimar de parteneriat prevede posibilitatea aderării la acord a altor state insulare din Pacific, pe baza transmiterii unei oferte de acces la piață care respectă dispozițiile articolului XXIV din Acordul GATT 1994. Prin urmare, Statul Independent Samoa și Insulele Solomon au aderat la Acordul interimar de parteneriat la 21 decembrie 2018
                  2
                și, respectiv, la 7 mai 2020
                  3
                și îl aplică cu titlu provizoriu începând de la 31 decembrie 2018 și, respectiv, de la 17 mai 2020. Părțile desfășoară proceduri pentru aderarea la Acordul interimar de parteneriat a Regatului Tonga care și-a manifestat interesul în acest sens.

               În urma aderării Insulelor Solomon și a Samoa, este necesar să se modifice Acordul interimar de parteneriat pentru a include aceste țari ca părți la acord. Modificări tehnice similare ale Acordului interimar de parteneriat vor fi necesare de fiecare dată când un stat insular din Pacific aderă la acord.

               1.2Comitetul pentru comerț al APE

               Articolul 68 din Acordul interimar de parteneriat instituie un comitet pentru comerț compus din reprezentanți ai părților (UE și statele din Pacific).

               Comitetul pentru comerț gestionează toate aspectele necesare pentru punerea în aplicare a Acordului interimar de parteneriat. În executarea atribuțiilor sale, Comitetul pentru comerț poate:

               (a)să instituie și să supervizeze orice comitet sau organism special necesar pentru punerea în aplicare a acordului;

               (b)se poate reuni în orice moment convenit de către părți;

               (c)poate examina orice aspect care decurge din acord și poate lua măsuri adecvate în exercitarea funcțiilor sale și

               (d)să ia decizii sau să formuleze recomandări în cazurile prevăzute în acord.

                  Articolul 78 (clauza de revizuire) prevede că Comitetul pentru comerț poate revizui Acordul interimar de parteneriat, punerea lui în aplicare, funcționarea lui și modul lui de acțiune în cazul în care e necesar și poate adresa părților sugestii corespunzătoare în vederea modificării lui.

               Rezultatul celei de a șasea și al celei de a șaptea reuniuni a Comitetului pentru comerț

               La 24 octombrie 2018, părțile la Acordul interimar de parteneriat (UE, Papua-Noua Guinee, Fiji) și Statul Independent Samoa, Insulele Solomon și Tonga, în calitate de observatori, au făcut schimb de opinii privind domeniul de aplicare și procedura de introducere a modificărilor tehnice la acord, care sunt necesare în urma unei aderări.

               Părțile au limitat domeniul de aplicare al modificărilor la includerea unui stat aderent din Pacific ca parte la Acordul interimar de parteneriat și la adăugarea ofertei sale de acces pe piață la anexa II la acord (taxe vamale aplicate produselor originare din partea UE). În ceea ce privește procedura, părțile au precizat că, în prezent, Comitetul pentru comerț nu are competența de a introduce astfel de modificări (temeiul juridic în temeiul Acordului interimar de parteneriat nu este suficient). Părțile au făcut schimb de opinii cu privire la următoarele trei opțiuni procedurale.

               Opțiunea 1 – Să se considere că modificările în cauză sunt introduse în mod implicit în Acordul interimar de parteneriat ca urmare a unei aderări (articolul 80); prin urmare, nu este necesar ca acestea să fie introduse în mod expres printr-o procedură specifică.

               Opțiunea 2 – Comitetul pentru comerț ar putea face o declarație cu privire la modul de a citi Acordul interimar de parteneriat în urma unei aderări, în ceea ce privește modificările tehnice necesare. Articolul 68 alineatul (4) litera (c) furnizează temeiul juridic al unei astfel de declarații.

               Opțiunea 3 – Părțile ar putea modifica articolul 80 din Acordul interimar de parteneriat pentru a conferi Comitetului pentru comerț competența de a adopta deciziile necesare în lumina unei noi aderări.

               Comitetul pentru comerț a convenit că opțiunea 3 ar oferi securitate juridică și s-a angajat să recomande părților să modifice articolul 80 în consecință. În urma celei de a șaptea reuniuni din 3-4 octombrie 2019, Comitetul pentru comerț a adoptat o recomandare în acest scop, în concordanță cu poziția care urmează să fie adoptată în numele Uniunii (Decizia (UE) 2019/1707 a Consiliului din 17 iunie 2019, JO L 260, 11.10.2019, p. 45).

               1.3.Coerența cu dispozițiile existente în domeniul de politică

               Propunerea pune în aplicare Acordul de parteneriat dintre membrii grupului statelor din Africa, zona Caraibelor și Pacific (ACP), pe de o parte, și Comunitatea Europeană și statele membre ale acesteia, pe de altă parte („Acordul de parteneriat ACP-UE” sau „Acordul de la Cotonou”)
                  4
               , care constituie temeiul juridic pentru Acordul interimar de parteneriat.

               Aderarea altor state din Pacific la Acordul interimar de parteneriat consolidează cadrul juridic al relațiilor comerciale ale UE cu țările partenere, facilitează comerțul reciproc și inserția în economia mondială. Statele respective sunt incluse, astfel, în regimul normelor și instituțiilor comune stabilite de acord.

               1.4.Coerența cu alte politici ale Uniunii

               Acordul interimar de parteneriat este un acord comercial care contribuie la dezvoltarea armonioasă a comerțului mondial, care extinde accesul asimetric pe piață la noile state care aderă și le permite să protejeze de liberalizare sectoarele sensibile, oferind, în același timp, un număr mare de garanții și o clauză privind protecția industriilor incipiente. Acordul conține, de asemenea, dispoziții privind regulile de origine care facilitează exporturile lor în UE. Acordul conține dispoziții privind dezvoltarea durabilă (articolul 3), prin care părțile reafirmă că obiectivul dezvoltării durabile face parte integrantă din dispozițiile respectivului acord, în conformitate cu obiectivele și principiile generale prevăzute în Acordul de la Cotonou și, în special, cu angajamentul general de a reduce și, în cele din urmă, de a eradica sărăcia într-un mod care să fie coerent cu obiectivele în materie de dezvoltare durabilă. Aceste dispoziții contribuie la obiectivul coerenței politicilor în favoarea dezvoltării și sunt conforme cu articolul 208 alineatul (2) din TFUE.

               2.ELEMENTELE JURIDICE ALE PROPUNERII

               2.1.Temei juridic

               Temeiul juridic al prezentei decizii a Consiliului este Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5).

               2.2.Subsidiaritate (pentru competență neexclusivă)

               Conform articolului 3 din TFUE, politica comercială comună este o competență exclusivă a Uniunii.

               2.3.Proporționalitate

               Prezenta propunere este necesară pentru punerea în aplicare a angajamentelor internaționale ale Uniunii, astfel cum sunt prevăzute în Acordul de parteneriat ACP-UE, în special pentru a încheia noi acorduri comerciale compatibile cu OMC, eliminând treptat barierele în calea comerțului dintre părți și consolidând cooperarea în toate domeniile relevante pentru comerțul cu statele din Pacific.

               2.4.Alegerea instrumentului

               Nu există un alt instrument juridic care ar putea fi folosit în scopul realizării obiectivului exprimat în prezenta propunere.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               3.1.Evaluarea impactului

               Între 2003 și 2007, s-a desfășurat o evaluare a impactului asupra dezvoltării durabile în cazul acordurilor de parteneriat economic dintre UE și ACP. Termenii de referință ai acestui proiect au fost publicați de Comisia Europeană în 2002, în cadrul unei proceduri competitive de ofertare. Ca urmare a acestei proceduri de ofertare, în august 2002, a fost atribuit PwC Franța un contract-cadru cu o durată de cinci ani. Un proiect al raportului final al evaluării impactului asupra dezvoltării durabile a fost prezentat părților interesate din Europa cu ocazia dialogului UE cu reprezentanții societății civile, organizat de Comisia Europeană la 23 martie 2007 la Bruxelles, Belgia.

               3.2.Adecvarea reglementărilor și simplificare

                  Aprobarea acordului de punere în aplicare a Acordului interimar de parteneriat nu face obiectul procedurilor REFIT; nu implică niciun cost pentru IMM-urile din Uniune și nu ridică nicio problemă din punctul de vedere al mediului digital.

               3.3.Drepturi fundamentale

                  Propunerea nu are consecințe asupra protecției drepturilor fundamentale în Uniune.

               4.IMPLICAȚIILE BUGETARE

                  Decizia propusă nu are implicații bugetare.

               5.ALTE ELEMENTE

               5.1.Explicații detaliate cu privire la prevederile specifice ale propunerii

               Articolul 1 din propunere aprobă semnarea acordului de modificare a Acordului interimar de parteneriat în numele Uniunii.

               Articolul 2 autorizează Secretariatul General al Consiliului să stabilească instrumentul prin care se acordă competențe depline pentru semnarea acordului de modificare a Acordului interimar de parteneriat.

               Articolul 3 precizează că acordul de modificare a Acordului interimar de parteneriat se aplică cu titlu provizoriu.

               Articolul 4 stabilește data intrării în vigoare a deciziei.

               2020/0263 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, și aplicarea cu titlu provizoriu a Acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, privind aderarea Statului Independent Samoa și a Insulelor Solomon, precum și viitoarele aderări ale altor state insulare din Pacific

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),

               având în vedere propunerea Comisiei Europene,

               întrucât:

               (1)La 12 iunie 2002, Consiliul a autorizat Comisia să înceapă negocierile în vederea încheierii unor acorduri de parteneriat economic cu membrii grupului statelor din Africa, Zona Caraibilor și Pacific (ACP)
                  5
               .

               (2)Acordul interimar de parteneriat între Comunitatea Europeană, pe de o parte, și statele din Pacific, pe de altă parte
                  6
                (denumit în continuare „Acordul interimar de parteneriat”), care stabilește un cadru pentru un acord de parteneriat economic, a fost semnat la Londra la 30 iulie 2009. Acordul interimar de parteneriat este aplicat cu titlu provizoriu între Uniune și Papua-Noua Guinee de la 20 decembrie 2009 și între Uniune și Fiji de la 28 iulie 2014.

               (3)Articolul 80 din Acordul interimar de parteneriat prevede aderarea altor state insulare din Pacific. Prin Decizia (UE) 2018/1908
                  7
                și Decizia (UE) 2020/409
                  8
               , Consiliul a aprobat aderarea Samoa și, respectiv, a Insulelor Solomon la Acordul interimar de parteneriat. Samoa a aderat la Acordul interimar de parteneriat la 21 decembrie 2018 și îl aplică cu titlu provizoriu de la 31 decembrie 2018, iar Insulele Solomon au aderat la Acordul interimar de parteneriat la 7 mai 2020 și îl aplică cu titlu provizoriu de la 17 mai 2020.

               (4)În urma aderării Insulelor Solomon și a Samoa, precum și din motive de securitate juridică, este necesar să se modifice Acordul interimar de parteneriat pentru a include aceste țari ca părți la acord. Este necesar ca, de fiecare dată când un stat insular din Pacific aderă la Acordul interimar de parteneriat, să se efectueze o modificare similară a acestuia.

               (5)Articolul 68 din Acordul interimar de parteneriat instituie un comitet pentru comerț care gestionează toate aspectele necesare pentru punerea în aplicare a acordului. Este oportun să fie împuternicit Comitetul pentru comerț pentru a decide cu privire la orice modificare a Acordului interimar de parteneriat care ar putea fi necesară în urma aderării altor state insulare din Pacific.

               (6)Prin Decizia (UE) 2019/1707
                  9
               , Consiliul a decis cu privire la poziția care urmează să fie adoptată în numele Uniunii în cadrul Comitetului pentru comerț în ceea ce privește modificările respective, convenite în cadrul celei de a șaptea reuniuni a Comitetului pentru comerț, care a avut loc la 4 octombrie 2019.

               (7)Prin urmare, acordul de modificare a Acordului interimar de parteneriat trebuie să fie semnat în numele Uniunii, sub rezerva încheierii sale la o dată ulterioară.

               (8)Întrucât articolul 76 alineatul (2) din Acordul interimar de parteneriat prevede aplicarea acestuia cu titlu provizoriu în așteptarea intrării sale în vigoare, acordul de modificare a Acordului interimar de parteneriat trebuie să se aplice cu titlu provizoriu,

               ADOPTĂ PREZENTA DECIZIE:

               Articolul 1

               1.Se aprobă în numele Uniunii, sub rezerva încheierii acordului respectiv la o dată ulterioară, semnarea acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, privind aderarea Statului Independent Samoa și a Insulelor Solomon, precum și viitoarele aderări ale altor state insulare din Pacific.

               2.Textul acordului care urmează să fie semnat este anexat la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii sale, persoanei (persoanelor) indicate de către negociatorul acordului.

               Articolul 3

               Acordul se aplică cu titlu provizoriu, în conformitate cu articolul 76 alineatul (2) din Acordul interimar de parteneriat, cu începere de la data semnării acestuia și până la intrarea sa în vigoare.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Decizia Consiliului din 13 iulie 2009 privind semnarea și aplicarea cu titlu provizoriu a Acordului interimar de parteneriat între Comunitatea Europeană, pe de o parte, și statele din Pacific, pe de altă parte (JO L 272, 16.10.2009, p. 1).

                     (2)

                        JO L 333, 28.12.2018, p. 1.

                     (3)

                        JO L 85, 20.3.2020, p. 1.

                     (4)

                        JO L 287, 4.11.2010, p. 3. Acord astfel cum a fost modificat prin Acordul semnat la Luxemburg la 25 iunie 2005 (JO L 209, 11.8.2005, p. 27) și prin Acordul semnat la Ouagadougou la 22 iunie 2010 (JO L 287, 4.11.2010, p. 3).

                     (5)

                        Directivele Consiliului pentru negocierea acordurilor de parteneriat economic cu țările și regiunile ACP [9930/02 (DG E II) HH/sg].

                     (6)

                        JO L 272, 16.10.2009, p. 2.

                     (7)

                        Decizia (UE) 2018/1908 a Consiliului din 6 decembrie 2018 privind aderarea statului Samoa la Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte (JO L 333, 28.12.2018, p. 1).

                     (8)

                        Decizia (UE) 2020/409 a Consiliului din 17 februarie 2020 privind aderarea Insulelor Solomon la Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte (JO L 85, 20.3.2020, p. 1).

                     (9)

                        Decizia (UE) 2019/1707 a Consiliului din 17 iunie 2019 privind poziția care urmează să fie luată, în numele Uniunii Europene, în cadrul Comitetului pentru comerț instituit prin Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte, în ceea ce privește o recomandare referitoare la anumite modificări care trebuie aduse acordului pentru a se ține seama de aderarea Samoa și de viitoarele aderări ale altor state insulare din Pacific (JO L 260, 11.10.2019, p. 45.)

    ---documentbreak---

               COMISIA EUROPEANĂ
            Bruxelles, 22.9.2020
            COM(2020) 576 final
            ANEXĂ
            la
            Propunerea de decizie a Consiliului
            privind semnarea, în numele Uniunii Europene, și aplicarea cu titlu provizoriu a Acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, privind aderarea Statului Independent Samoa și a Insulelor Solomon, precum și viitoarele aderări ale altor state insulare din Pacific

               ACORD

               de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, privind aderarea Statului Independent Samoa și a Insulelor Solomon, precum și viitoarele aderări ale altor state insulare din Pacific

               UNIUNEA EUROPEANĂ,

               pe de o parte, și

               REPUBLICA FIJI (denumită în continuare „Fiji”),

               STATUL INDEPENDENT PAPUA-NOUA GUINEE (denumit în continuare „Papua-Noua Guinee”),

               STATUL INDEPENDENT SAMOA (denumit în continuare „Samoa”) și

               INSULELE SOLOMON (denumite în continuare „Insulele Solomon”),

               denumite în continuare „statele din Pacific”,

               pe de altă parte,

               AVÂND ÎN VEDERE Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte
                  1
                (denumit în continuare „Acordul interimar de parteneriat”), care stabilește un cadru pentru un acord de parteneriat economic, semnat la Londra la 30 iulie 2009 și care este aplicat cu titlu provizoriu între Uniunea Europeană și Papua-Noua Guinee de la 20 decembrie 2009 și între Uniunea Europeană și Fiji de la 28 iulie 2014;

               AVÂND ÎN VEDERE faptul că articolul 80 din Acordul interimar de parteneriat prevede posibilitatea aderării la acord a altor insule din Pacific, pe baza transmiterii unei oferte de acces la piață care respectă dispozițiile articolului XXIV din Acordul GATT 1994;

               AVÂND ÎN VEDERE faptul că, prin depunerea actelor lor de aderare, Samoa și Insulele Solomon au aderat la Acordul interimar de parteneriat la 21 decembrie 2018 și, respectiv, la 7 mai 2020 și au devenit, astfel, părți contractante la acord;

               AVÂND ÎN VEDERE faptul că Acordul interimar de parteneriat se aplică cu titlu provizoriu între Uniunea Europeană și Samoa de la 31 decembrie 2018 și între Uniunea Europeană și Insulele Solomon de la 17 mai 2020;

               AVÂND ÎN VEDERE recomandarea din 4 octombrie 2019 a Comitetului pentru comerț instituit prin Acordul interimar de parteneriat privind modificările care trebuie să fie aduse acestuia pentru a ține seama de aderarea statelor insulare din Pacific la Acordul interimar de parteneriat;

               REAFIRMÂNDU-ȘI angajamentul față de punerea în aplicare a Acordului de parteneriat interimar și dorind să coopereze în vederea realizării obiectivelor acordului;

               DORIND să faciliteze aderarea altor state insulare la Acordul interimar de parteneriat și să extindă la acestea beneficiile care decurg din acord,

               DECID SĂ ÎNCHEIE PREZENTUL ACORD:

               Articolul 1

               Modificarea Acordului interimar de parteneriat

               Acordul interimar de parteneriat între Comunitatea Europeană, pe de o parte, și statele din Pacific, pe de altă parte, se modifică după cum urmează:

               1.La articolul 70, alineatul (1) se înlocuiește cu următorul text:

               „1.
                     În sensul prezentului acord, «părțile contractante» sunt Comunitatea Europeană, la care se face referire ca «CE», pe de o parte, și Papua Noua Guinee, Republica Fiji, Statul Independent Samoa și Insulele Solomon, la care se face referire ca «statele din Pacific», pe de altă parte.”.

               2.La articolul 80, se adaugă următorul alineat (3):

               „3.
                     Comitetul pentru comerț poate să decidă cu privire la orice modificare a acordului care ar putea fi necesară în urma aderării unui alt stat insular din Pacific.”.

               Articolul 2

               Intrarea în vigoare

               1.Prezentul acord intră în vigoare în aceleași condiții ca cele prevăzute la articolul 76 alineatul (1) din Acordul interimar de parteneriat.

               2.Prezentul acord se aplică cu titlu provizoriu în aceleași condiții prevăzute la articolul 76 alineatul (2) din Acordul interimar de parteneriat.

               Articolul 3

               Texte autentice

               Prezentul acord se întocmește în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare text fiind autentic în egală măsură.

               DREPT CARE, subsemnații plenipotențiari, pe deplin autorizați în acest scop, semnează prezentul acord.

               Adoptat la [orașul] la [data].

               Pentru Uniunea Europeană

               Pentru Republica Fiji

               Pentru Statul Independent Papua-Noua Guinee

               Pentru Statul Independent Samoa

               Pentru Insulele Solomon

                     (1)

                        JO L 272, 16.10.2009, p. 2.


               COMISIA EUROPEANĂ
            Bruxelles, 24.9.2020
            COM(2020) 584 final
            2020/0270(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului de parteneriat instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește modificarea listei persoanelor care să îndeplinească funcția de arbitru în cadrul procedurilor de soluționare a litigiilor

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de parteneriat instituit prin Acordul de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte (denumit în continuare „acordul”) în legătură cu adoptarea preconizată a unei decizii prin care să se modifice lista persoanelor care să îndeplinească funcția de arbitru în cadrul procedurilor de soluționare a litigiilor.

               2.Contextul propunerii

               2.1.Acordul

               Acordul urmărește să extindă cooperarea largă existentă la nivel bilateral în domeniile economic, comercial și politic, precum și în ceea ce privește politicile sectoriale, oferind astfel o bază pe termen lung pentru dezvoltarea în continuare a relațiilor dintre UE și Armenia. Prin intensificarea dialogului politic și prin îmbunătățirea cooperării într-o gamă largă de domenii, acordul pune bazele unei colaborări bilaterale mai eficace cu Armenia.

               Decizia (UE) 2018/104 a Consiliului din 20 noiembrie 2017 a aprobat semnarea și aplicarea cu titlu provizoriu a acordului în temeiul articolului 385 din acord. Acordul se aplică cu titlu provizoriu de la 1 iunie 2018.

               2.2.Comitetul de parteneriat

               Comitetul de parteneriat reunit într-o configurație specifică pentru a aborda toate chestiunile care fac obiectul titlului VI (Comerț și aspecte legate de comerț) din acord, este prevăzut la articolul 363 alineatul (7) din acord. În temeiul articolului 363 alineatele (1) și (6) din acord, Comitetul de parteneriat asistă Consiliul de parteneriat în îndeplinirea sarcinilor și a funcțiilor sale. Comitetul de parteneriat are competența de a adopta decizii în domeniile în care Consiliul de parteneriat i-a delegat această competență și în cazurile prevăzute în acord. Deciziile respective sunt obligatorii pentru părțile la acord, care trebuie să ia măsurile necesare pentru a le pune în aplicare.

               2.3.Actul avut în vedere spre adoptare de către Comitetul de parteneriat

               Procedura de arbitraj prevăzută la titlul VI capitolul 13 din acord prevede că, în cazul în care părțile nu soluționează un litigiu prin recurgerea la consultări, partea care a solicitat consultarea poate solicita instituirea unei comisii de arbitraj. Articolul 339 alineatul (1) din acord prevede că, pe baza propunerilor făcute de către părți, Comitetul de parteneriat stabilește o listă cu cel puțin 15 persoane care doresc și sunt în măsură să îndeplinească funcția de arbitri. Lista se compune din trei subliste: câte o sublistă pentru fiecare parte și o sublistă cu persoane care nu sunt resortisanți ai niciunei părți și care urmează să îndeplinească funcția de președinte al comisiei de arbitraj. Fiecare sublistă cuprinde cel puțin cinci persoane. Comitetul de parteneriat se asigură, totodată, că lista este menținută permanent la acest nivel.

               Arbitrii și președinții propuși de Uniune și de Republica Armenia trebuie să dețină o experiență confirmată în drept, comerț internațional și alte domenii legate de dispozițiile titlului VI din acord și îndeplinesc cerința referitoare la independență, astfel cum se prevede la articolul 339 alineatul (2) din acord.

               Pe această bază, lista arbitrilor a fost stabilită printr-o decizie adoptată de Comitetul de parteneriat reunit în configurația Comerț la 17 octombrie 2019. Cu toate acestea, unul dintre cei cinci arbitri candidați din Republica Armenia nu mai îndeplinește cerința de independență menționată la articolul 339 alineatul (2) din acord.

               Republica Armenia a propus un nou arbitru candidat care are experiență confirmată în drept, comerț internațional și alte domenii legate de dispozițiile titlului VI din acord și se estimează că acesta îndeplinește cerința referitoare la independență, astfel cum se prevede la articolul 339 alineatul (2) din acord.

               Prin urmare, scopul actului avut în vedere este de a defini poziția Uniunii referitoare la adoptarea de către Comitetul de parteneriat a unei decizii de modificare a listei persoanelor care doresc și sunt în măsură să îndeplinească funcția de arbitri în procedurile de soluționare a litigiilor, prin înlocuirea persoanei în cauză dintre cei cinci arbitri candidați din Republica Armenia care nu mai îndeplinesc condițiile prevăzute la articolul 339 alineatul (2) din acord cu noul candidat propus de Republica Armenia.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii urmărește să modifice lista de persoane care doresc și sunt în măsură să îndeplinească funcția de arbitru în cadrul procedurilor de soluționare a litigiilor.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               4.1.2.Aplicarea la cazul în discuție

               Comitetul de parteneriat este un organism instituit prin acord. Decizia care urmează să fie adoptată de către Comitetul de parteneriat va avea caracter obligatoriu în temeiul dreptului internațional, în conformitate cu articolul 363 alineatul (6) din acord. Actul avut în vedere nu aduce modificări sau completări cadrului instituțional al acordului. Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la garantarea punerii în aplicare a politicii comerciale comune a Uniunii.

               Prin urmare, temeiul juridic material al deciziei propuse este articolul 207 alineatul (3) și articolul 207 alineatul (4) primul paragraf.

               4.3.Concluzie

               Temeiul juridic al deciziei propuse ar trebui să fie articolul 207 alineatul (3) și articolul 207 alineatul (4) primul paragraf coroborate cu articolul 218 alineatul (9) din TFUE.

               2020/0270 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului de parteneriat instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește modificarea listei persoanelor care să îndeplinească funcția de arbitru în cadrul procedurilor de soluționare a litigiilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte
                  1
                (denumit în continuare „acordul”) a fost semnat în numele Uniunii în conformitate cu Decizia (UE) 2018/104 a Consiliului
                  2
                și se aplică cu titlu provizoriu de la 1 iunie 2018.

               (2)În conformitate cu articolul 339 alineatul (1) din acord, Comitetul de parteneriat a stabilit o listă de 15 persoane care doresc și sunt în măsură să îndeplinească funcția de arbitri („lista arbitrilor”) în cadrul reuniunii sale din 17 octombrie 2019.

               (3)Armenia a informat Uniunea că unul dintre arbitri nu mai îndeplinește condițiile prevăzute la articolul 339 alineatul (2) din acord și, prin urmare, ar trebui înlocuit.

               (4)Pentru a asigura funcționarea dispozițiilor aplicabile cu titlu provizoriu din acord, Comitetul de parteneriat trebuie să adopte o decizie de modificare a listei de arbitri.

               (5)Este oportun să se stabilească poziția care urmează să fie adoptată, în numele Uniunii, în cadrul Comitetului de parteneriat, întrucât proiectul de decizie va avea un caracter obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului de parteneriat al Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește modificarea listei de persoane care doresc și sunt în măsură să îndeplinească funcția de arbitri, în conformitate cu articolul 339 alineatele (1) și (2) din acord, se bazează pe proiectul de decizie a Comitetului de parteneriat anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 23, 26.1.2018, p. 4.

                     (2)

                        Decizia (UE) 2018/104 a Consiliului din 20 noiembrie 2017 privind semnarea, în numele Uniunii, și aplicarea cu titlu provizoriu a Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte (JO L 23, 26.1.2018, p. 1).

    ---documentbreak---

               COMISIA EUROPEANĂ
            Bruxelles, 24.9.2020
            COM(2020) 584 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului de parteneriat instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește modificarea listei persoanelor care să îndeplinească funcția de arbitru în cadrul procedurilor de soluționare a litigiilor

               PROIECT

               DE DECIZIE nr. …/… a COMITETULUI DE PARTENERIAT UE-REPUBLICA ARMENIA

               din …

               de modificare a listei de arbitri menționate la articolul 339 din Acordul de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte

               COMITETUL DE PARTENERIAT,

               având în vedere Acordul de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte (denumit în continuare „acordul”), în special articolul 339 alineatul (1),

               întrucât:

               (1)La reuniunea sa din 17 octombrie 2019, Comitetul de parteneriat a stabilit o listă de 15 persoane care doresc și sunt în măsură să îndeplinească funcția de arbitri („lista arbitrilor”).

               (2)În conformitate cu articolul 339 alineatul (2) din acord, persoanele de pe listă trebuie să fie independente, să își exercite funcția în nume propriu, să nu accepte instrucțiuni din partea niciunei organizații și a niciunei administrații publice, să nu fie afiliate guvernului niciuneia dintre părți și să respecte codul de conduită.

               (3)Armenia a informat Uniunea că unul dintre arbitri nu mai îndeplinește condițiile prevăzute la articolul 339 alineatul (2) din acord și, prin urmare, a propus o altă persoană pentru a-l înlocui.

               (4)Pentru a asigura funcționarea dispozițiilor aplicabile cu titlu provizoriu din acord, lista arbitrilor ar trebui modificată de Comitetul de parteneriat.

               (5)Uniunea Europeană acceptă că persoana propusă îndeplinește condițiile prevăzute la articolul 339 alineatul (2) din acord,

               ADOPTĂ PREZENTA DECIZIE:

               Articolul 1

               Lista de persoane care doresc și sunt în măsură să îndeplinească funcția de arbitri, instituită în temeiul articolul 339 alineatul (1) din acord, se înlocuiește cu lista arbitrilor care figurează în anexa la prezenta decizie.

               Articolul 2

               Prezenta decizie intră în vigoare la data adoptării.

               Articolul 3

               Prezenta decizie se întocmește în dublu exemplar în limba engleză. Fiecare parte poate furniza traduceri în limbile sale oficiale.

               Adoptată la ...,

                        Pentru Comitetul de parteneriat

                        Președintele

                        Secretarii

               ANEXĂ

               LISTA ARBITRILOR MENȚIONATĂ LA ARTICOLUL 339 DIN ACORD

               Arbitri propuși de Uniunea Europeană

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Arbitri propuși de Republica Armenia

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Președinți

               1.William DAVEY (Statele Unite ale Americii)

               2.Helge SELAND (Norvegia)

               3.Maryse ROBERT (Canada)

               4.Christian HÄBERLI (Elveția)

               5.Merit JANOW (Statele Unite ale Americii)